林知常惠白酒六尊仍示酒法作十韻謝之
作者：王十朋
朝代：宋

paragraphs: 老去生涯付盃酒，種秫辛勤三百畝。
東臯遺法嗟失傳，蜜汁虀漿不通口。
邇來軟飽經月無，豈有清歡對朋友。
百錢强就村媼醉，終夜蔬腸作雷吼。
先生祇把文字耕，妙意能施杜康手。
憐我新愁餘萬斛，那更澆腸無五斗。
分惠青州六從事，秘法兼蒙傳肘後。
便同北海歌不空，免似東坡歎烏有。
嗟予偃蹇老更饕，感激故人情意厚。
會須續遣白衣來，籬畔黄花欲重九。